Diari Oficial de la Generalitat Valenciana


Sumari del DOGV 3206, del 18-03-1998 (1998/2051)

DECRET 28/1998, de 10 de març, del Govern Valencià, pel qual es designa, en l'àmbit de la Comunitat Valenciana, l'organisme competent per a la realització de les comeses i efectuar la resta de funcions previstes en el Reglament (CEE) 1.836/1993, de 29 de juny, pel qual es permet que les empreses del sector industrial s'adherisquen amb caràcter voluntari a un sistema comunitari de gestió i auditoria ambientals.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/03/10/28/dof/vci/html**

### Dades del document

Número de DOGV
:   3206

Data del DOGV
:   18-03-1998

Secció del DOGV
:   I. DISPOSICIONS GENERALS

Número del document
:   1998/2051


Data del document
:   10-03-1998

Organisme emissor
:   Conselleria de Medi Ambient

Tipus de document
:   Decret

Anàlisi jurídica

DECRET 28/1998, de 10 de març, del Govern Valencià, pel qual es designa, en l'àmbit de la Comunitat Valenciana, l'organisme competent per a la realització de les comeses i efectuar la resta de funcions previstes en el Reglament (CEE) 1.836/1993, de 29 de juny, pel qual es permet que les empreses del sector industrial s'adherisquen amb caràcter voluntari a un sistema comunitari de gestió i auditoria ambientals. [1998/X2051]
  
Atès la repercussió ambiental de les activitats industrials, cal que les empreses establisquen i posen en pràctica polítiques en matèria de medi ambient i sistemes de gestió ambiental eficaços que, a més de preveure el compliment de tots els requisits normatius relacionats amb el medi ambient, continguen compromisos concrets destinats a una millora contínua i raonable de la seua actuació ambiental.
  
El Reglament (CEE) 1.836/1993, de 29 de juny (DOCE núm. L.168, de 10 de juliol de 1993), estableix les normes perquè les empreses del sector industrial puguen adherir-se, amb caràcter voluntari, a un sistema comunitari de gestió i auditoria ambientals.
  
Aquest reglament respon a la creixent preocupació que hi ha en l'àmbit de la Unió Europea per comprovar i verificar el grau de rigor en la gestió ambiental de les indústries i la possibilitat de distingir, d'alguna manera, aquelles que destaquen per l'alt nivell d'autoexigència pel que fa als aspectes ecològics de l'activitat industrial, més enllà del mer compliment de la legislació ambiental.
  
El sistema establit en l'esmentat reglament de caràcter voluntari i, sintèticament, consisteix en el fet que les empreses que pretenguen participar-hi han d'adoptar en els seus centres una política ambiental que, a més de preveure el compliment de tots els requisits normatius ambientals, establisca els objectius generals i els principis d'acció de l'empresa respectant el medi ambient. S'efectuarà una avaluació ambiental del centre interessat a participar en el sistema i s'introduirà en aquest un programa i un sistema de gestió ambientals, realitzar o fer que es realitzen auditories ambientals i fer una declaració ambiental, que tindrà caràcter públic i que serà validada per un verificador ambiental acreditat, la qual cosa, si escau, permetrà l'accés del centre a un registre oficial de caràcter autonòmic i nacional que les autoritats comunitàries publicaran anualment en el Diario Oficial de las Comunidades Europeas.
  
El reglament atribueix als estats membres la designació d'organismes competents davant els quals s'ha de presentar la declaració ambiental validada, els quals decidiran, si escau, la inclusió del centre en el sistema després de comprovar que reuneix els requisits establits reglamentàriament.
  
D'altra banda, també determina que cada estat membre ha d'establir un sistema específic destinat a acreditar verificadors ambientals independents i a supervisar les activitats.
  
En aquest sentit, el Reial Decret 85/1996, de 26 de gener, pel qual s'estableixen les normes per a l'aplicació del Reglament (CEE) 1.836/93, esmentat (BOE núm. 45, de 21 de febrer de 1996), disposa que els organismes competents als quals fa referència l'esmentat reglament comunitari seran designats per les comunitats autònomes, i així mateix estableix que les comunitats autònomes podran designar entitats d'acreditació de verificadors ambientals.
  
D'altra banda, també cal tenir present la Llei 21/1992, de 16 de juliol, d'Indústria (BOE núm. 176, de 23 de juliol de 1992), que defineix les entitats d'acreditació, i el Reial Decret 2.200/1995, de 28 de desembre, pel qual s'aprova el Reglament de la Infraestructura per a la Qualitat i la Seguretat Industrial (BOE núm. 32, de 6 de febrer de 1996), que al seu torn estableix les condicions i els requisits que han de complir els verificador ambientals i les entitats d'acreditació d'aquests verificadors, per la qual cosa en aquest decret, respecte a les ja esmentades condicions i requisits, sols s'hi fa una remissió a allò que estableixen aquestes normes, sense especificar-les.
  
Per aquesta raó, a proposta del conseller de Medi Ambient i amb la deliberació prèvia del Govern Valencià, en la reunió del dia 10 de març de 1998,
  
DECRETE
  
Article 1. Organisme competent
  
En l'àmbit de la Comunitat Valenciana, es designa com a organisme competent per a realitzar les comeses i efectuar les funcions a què es refereix el Reglament (CEE) 1.836/1993, de 29 de juny, pel qual es permet que les empreses del sector industrial s'adherisquen amb caràcter voluntari a un sistema comunitari de gestió i auditoria ambientals, la Conselleria de Medi Ambient, mitjançant la Direcció General de Qualitat Ambiental
  
Article 2. Entitats d'acreditació
  
1. La Conselleria de Medi Ambient designarà, dins de l'àmbit de la Comunitat Valenciana, les entitats d'acreditació de verificadors ambientals, les quals hauran de complir les condicions i els requisits establits en el Reglament (CEE) 1.836/1993, de 29 de juny.
  
2. La designació d'una entitat d'acreditació de verificadors ambientals serà retirada per l'òrgan que la va designar, després de donar-li audiència, quan aquesta incomplisca les condicions que en van determinar la designació, o les funcions o obligacions que tinga atribuïdes.
  
3. Les entitats d'acreditació de verificadors ambientals hauran de complir les condicions i els requisits establits per a les entitats d'acreditació en la secció 2 del capítol II del Reglament de la Infraestructura per a la Qualitat i la Seguretat Industrial, aprovat pel Reial Decret 2.200/1995, de 28 de desembre i, si escau, estar designades i inscrites per la Conselleria d'Ocupació, Indústria i Comerç.
  
Article 3. Verificadors ambientals
  
1. Els verificadors ambientals, per tal de ser acreditats, hauran de complir el que estableix la secció 2 del capítol IV del Reglament de la Infraestructura per a la Qualitat i la Seguretat Industrial, aprovat pel Reial Decret 2.200/1995, de 28 de desembre.
  
2. Els verificadors ambientals acreditats que pretenguen efectuar la seua activitat en l'àmbit de la Comunitat Valenciana, amb independència de l'entitat que va atorgar l'acreditació, estaran subjectes a la notificació prèvia i actuaran sota la supervisió de l'entitat d'acreditació designada per la Generalitat Valenciana.
  
3. L'acreditació d'un verificador ambiental, realitzada per l'entitat d'acreditació designada per la Generalitat Valenciana, serà retirada per aquesta entitat, després de donar-li audiència, quan aquest incomplisca les condicions que van determinar l'acreditació, o les funcions o obligacions que tinga atribuïdes.
  
Article 4. Registre de centres
  
1. L'organisme competent a què es refereix l'article 1 d'aquest decret, una vegada registrat els centres en els termes establits en l'article 8 del Reglament (CEE) 1.836/1993, de 29 de juny, ho posarà en coneixement de les persones sol·licitants o dels seus representants, amb indicació del número de registre assignat, i donarà trasllat d'aquest número, juntament amb les dades bàsiques a què fa referència l'article 22 de la Llei 21/1992, de 16 de juliol, d'Indústria, a la Conselleria d'Ocupació, Indústria i Comerç, perquè l'incloga en el Registre d'Establiments Industrials, d'acord amb el que estableix l'article 24 de l'esmentada llei.
  
2. L'organisme competent podrà donar de baixa o suspendre la inscripció dels centres en el registre, en els supòsits establits en els apartats 3 i 4 de l'article 8 del reglament (CEE) esmentat, després de donar audiència prèvia a les persones interessades.
  
3. Si un centre registrat és sancionat per incompliment de la legislació sobre protecció del medi ambient, la direcció d'aquest està obligada a posar aquesta circumstància en coneixement de l'organisme competent.
  
Article 5. Comunicacions
  
1. Per a la posterior comunicació a la Comissió Europea, es notificarà al Ministeri de Medi Ambient la designació de l'organisme competent i de l'entitat d'acreditació.
  
2. Amb el mateix efecte de comunicació a la Comissió Europea, quinze dies abans de l'acabament de cada semestre natural, les entitats d'acreditació designades per la Generalitat Valenciana hauran de remetre al Ministeri de Medi Ambient la relació de verificadors ambientals acreditats, de la qual es donarà la corresponent publicitat, sense perjudici que es publique en el Diario Oficial de las Comunidades Europeas.
  
3. Així mateix, es comunicarà aquesta relació a la Conselleria de Medi Ambient de la Generalitat Valenciana.
  
Article 6. Participació dels treballadors
  
D'acord amb el que estableixen els apartats A i B de l'annex I del Reglament (CEE) 1.836/1993, esmentat, els responsables dels centres registrats hauran de garantir la participació dels treballadors, mitjançant els seus òrgans de representació, en la posada en marxa i l'aplicació de les polítiques, els programes i els sistemes de gestió ambientals. Així mateix, a l'efecte del que indica el paràgraf h) de l'article 3 d'aquest reglament, hauran de distribuir la declaració ambiental validada als òrgans de representació dels treballadors de l'empresa.
  
Article 7. Foment
  
La Generalitat Valenciana fomentarà la participació de les empreses en el sistema comunitari de gestió i auditoria ambientals, amb especial incidència en les mitjanes i petites empreses, pel que fa als coneixements tècnics per al compliment de les normes, les condicions i els procediments a què es refereix el Reglament (CEE) 1.836/1993, de 29 de juny, l'establiment de polítiques, programes i sistemes de gestió ambiental, la realització d'auditories i la preparació i validació de les declaracions ambientals.
  
Article 8. Taxes o preus públics
  
La Generalitat Valenciana podrà establir un sistema de taxes o preus públics per sufragar els costos administratius originats pels procediments de registre de centres i acreditació de verificadors ambientals, com també els costos de promoció del sistema.
  
DISPOSICIÓ ADDICIONAL
  
L'actuació de la Generalitat Valenciana per a l'aplicació del que disposa el Reglament (CEE) .1836/1993, de 29 de juny, en el Reial Decret 85/1996, de 26 de gener, i en aquest decret, en allò no establit expressament en aquestes normes, s'adaptarà al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
DisposiciONS finalS
  
Primera
  
S'autoritza la Conselleria de Medi Ambient perquè, en l'àmbit de les seues atribucions, dicte les disposicions necessàries per a l'aplicació i el desenvolupament d'aquest decret.
  
Segona
  
Aquest decret vigirà l'endemà de la publicació en el Diari Oficial de la Generalitat Valenciana.
  
València, 10 de març de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Medi Ambient,


Còpia Permalink ELI